የአረንጓዴ አሻራ ለተፋሰሶች ልማት የማይተካ ሚና እንዳለው ተጠቆመ
አዲስ አበባ:- አገራችን የተያያዘችውን የአረንጓዴ ልማት ተፋሰሶች የውሃ ሀብት መገኛ ሆነው በዘላቂነት እንዲቀጥሉ ለማድረግ ፤ ስነ-ምህዳሩን ከተለያዩ ጉዳቶች በመጠበቅ ፤ የተፋሰሶቹን ደህንነት ከመጠበቅ አንጻር የሚኖረው ፋይዳ የማይተካ መሆኑ ተገለጸ።የተፋሰስ ባለስልጣን ምክትል ዋና ዳይሬክተርና የብሔራዊ የችግኝ ተከላ አስተባባሪ የቴክኒክ ኮሚቴ አባል አቶ ጌታቸው ግዛው ለአዲስ ዘመን እንደተናገሩት፤ የአረንጓዴ ልማት ተፋሰሶች የውሃ ሀብት መገኛ ሆነው በዘላቂነት እንዲቀጥሉ በማድረግ ስነ-ምህዳሩን ከተለያዩ ጉዳቶች በመጠበቅ የሚኖረው አስተዋፅኦ ከፍተኛ ሲሆን ፤ የተፋሰሶቹን ደህንነት ከመጠበቅ አንጻር የሚኖረው ፋይዳ የማይተካ ነው። የአረንጓዴ ልማት ሥራው ተፋሰሱን በመጠበቅ የውሃ ሀብቱን አስተማማኝ በማድረግ ጥራቱም የተጠበቀ ፤የድርቅንም ሆነ የጎርፍ አደጋ መቋቋም ከማስቻሉም ባሻገር፤ መሠረተ ልማቶች የሚጠበቅባቸውን አገልግሎቶች መስጠት እንዲችሉ በማድረግ ያለው ሚና ከፍተኛ መሆኑን ነው አቶ ጌታቸው የሚናገሩት።የአረንጓዴ ልማት ለተፋሰሱ ልማት መሠረት ነው የሚሉት አቶ ጌታቸው፤ ችግኞቹ የሚተከሉት ጥናትን መሠረት ባደረገ መልኩ ቅድሚያ ሊሰጣቸው ይገባል ተብለው በተለዩ በጣም ተጋላጭ በሆኑ ንዑስ ተፋሰሶችና የውሃ መሠረተ ልማት ማዕከል አካባቢዎች ላይ መሆኑን ይገልጻሉ። በተጠበቁ አካባቢዎች የሚደረገው የችግኝ ተከላ የጽድቀት መጠኑ የተሻለ እንደሚያደርገው የሚናገሩት ኃላፊው፤ ከዚህም በተጨማሪ ተፋሰሶች ቶሎ እንዲያገግሙ ዕድል የሚሰጥ መሆኑን ጠቁመው፤ ለተከላ የተዘጋጁት ችግኞች ዘርፈ ብዙ አገልግሎት የሚሰጡ የእጽዋት ዓይነቶች መሆናቸውንም አመልክተዋል።የዘንድሮ አምስት ቢሊዮን ችግኝ የመትከል መርሐ ግብር በእነዚህ የተፋሰስ ልማት ላይ የሚሠራ መሆኑን ጠቁመው፤ በተለይ የውሃ መሠረተ ልማቶች አካባቢዎችና በሁሉም ተፋሰሶች ትኩረት ተሰጥቶ እየተሠራ መሆኑን አመልክተዋል።“ክረምቱ ቀደም ብሎ መግባቱን ምቹ ሁኔታን በመፈጠሩ ምክንያት ብዙ ቦታዎች ላይ የችግኝ ተከላ ለማካሄድ አልተቸገርንም” የሚሉት ኃላፊው፤ ይህም ለችግኞች ጽድቀት ከፍተኛ አስተዋፅኦ እንደሚኖረው ጠቆመዋል። አክለውም እስከአሁን 4 ነጥብ 1 ቢሊዮን በላይ ችግኞችን መተከላቸውን አመልክተዋል።በዚህ ዓመት ሰፊ ዝግጅት ተደርጎ ችግኞችን የመትከል ሥራ የተጀመረ መሆኑን የሚገለጹት አቶ ጌታቸው ፤ እንክብካቤ በማድረግም ደረጃ ሰፊ ዝግጅት እየተደረገ እንደሚገኝ አመልክተዋል። ‹‹የተክልናቸውን ችግኞች ተመልስን በማየት ፤በመንከባከብ ፤ በውሃ ማጠጣት ፤ በማረም ፤ በመኮትኮት ፤ ከንክኪ በመጠበቅ ኃላፊነታችንን የማንወጣ ከሆነ የለፋንበት ልፋት የታለመውን ጥቅም ሊያስገኝ አይችልም ›› የሚሉት አቶ ጌታቸው፤ ለዚህም ተካዩን ህብረተሰብ የተከለው ችግኝ እንክብካቤ እንደሚፈልግ ታሳቢ አድርገን ተመልስን በማየት መኮትኮት፤ ማረም፤ መንከባከብና መጠበቅ እንደሚገባ አመልክተዋል። የልማቱ ውጤት ተብሎ
የሚወሰደውም እነዚህ ችግኞች
ተተክለው የሀብት ምንጭ
በማድረግ ሲችል መሆኑን
ጠቁመው፤ ሁሉም ህብረተሰብ
በተከላው ላይ እንደተረባረበ
ሁሉ፤ በዚሁ ልክ
ትኩረት ተሰጥቶ እንክብካቤ
ላይ እንዲቀጥል ማድረግ
እንደሚጠበቅበት አመልክተዋል።አዲስ ዘመን ሐምሌ 28/2012  ወርቅነሽ ደምሰው